da nb da sl da da da sv da da da da da da da da da da da da nb da en da da da ca da da ro da da da sv da sl da en nb da da
Hvad er chatroulette | Red Barnets leksikon til forældre
Bliv klogere på dit barns digitale liv
En chatroulette er en type websites, hvor man kan møde tilfældige mennesker fra hele verden gennem en chatfunktion.
For det meste foregår mødet og samtalen over webcam, men der findes også chatrouletter, hvor samtalen forløber via et chatrum mellem to eller flere brugere. Denne form for chat på nettet kaldes chatroulette, fordi det er tilfældigt, hvem man kommer til at sidde over for og chatte med.
Man bestemmer selv som bruger, hvornår man forlader samtalen, og om man fortsætter en ny samtale med en anden, tilfældig bruger. Når en bruger bliver afbrudt og forladt midt i en samtale, kaldes det, at vedkommende bliver 'nexted'.
Børn, unge og chatroulette
For børn og unge kan det være spændende – og lidt grænseoverskridende – at tale med tilfældige fremmede over chatrouletter. Det kan være sjovt at møde jævnaldrende med samme interesser som en selv, og det kan være interessant at tale med en fremmed fra et helt andet land.
Mange gange går det helt fint med at chatte over chatrouletter. Men det kan gå frygtelig galt, hvis de fremmede ikke har gode intentioner over for barnet, eller hvis samtalen bliver drejet ind på emner, som er uhensigtsmæssige og grænseoverskridende. Målet for nogle brugere af chatrouletter er at have samtaler om sex. Derfor er det vigtigt, at du som forælder eller fagperson taler med barnet om brug af chatrouletter, hvis du fornemmer, at det er noget, barnet bruger.
Tal om, at det er vigtigt at passe på sig selv på nettet. Tal også gerne om grooming på en afbalanceret måde, som passer til barnets alder. Det er vigtigt, at barnet og den unge ved, at man skal sige fra, hvis ens grænser bliver overtrådt.
På SikkerChat har vi udviklet undervisningsforløb til mellemtrinnet og udskolingen om god og sikker adfærd på nettet. Se forløbene her.
Kontakt os på SletDet
Børn og unge kan kontakte vores rådgivere på SletDet, hvis de har haft en ubehagelig oplevelse på nettet, som de har brug for hjælp til at løse. Læs mere om SletDet her.
SletDet - rådgivning til unge
Konflikter og mobning på nettet
Få styr på dit barns gaming
Mere fra Red Barnet
Spørgsmål fra unge - og vores svar